मेरठ. हाइवे पर लग्जरी गाड़ियों को लूटने वाले गिरोह के पांच बदमाशों को पुलिस ने गिरफ्तार किया है। पुलिस का दावा है कि पकड़े गए बदमाशों ने मेरठ के अलावा आसपास के कई इलाकों में करीब डेढ़ दर्जन लूट की घटनाओं को अंजाम दिया है। पुलिस ने बदमाशों के पास से लूटी की एक कार और तीन तमंचे बरामद किए हैं। एसपी सिटी ओमप्रकाश का कहना है कि बदमाशों से पूछताछ की जा रही है। जल्द ही इस गैंग के अन्य बदमाशों की गिरफ्तारी के प्रयास किए जा रहे हैं। एसपी सिटी ने बताया कि शुक्रवार की रात बाइपास पर थाना प्रभारी प्रशांत कपिल वाहनों की चेकिंग कर रहे थे, तभी उन्हें सूचना मिली कि एक लग्जरी कार में कुछ बदमाश मेरठ की तरफ किसी घटना को अंजाम देने की फिराक मे हैं।
बदमाशों को पकड़ने के लिए दो टीम लगाई
सूचना मिलने पर थाना प्रभारी प्रशांत कपिल ने पुलिस की दो टीमों को हाइवे पर चेकिंग के लिए लगा दिया। चेकिंग के दौरान बाइपास पर एक संदिग्ध रूप से खड़ी नजर आई। पुलिस की टीम जब कार के नजदीक पहुंची, तो अचानक कार से उतरकर बदमाशों ने पुलिस टीम पर फायर कर दिया। पुलिस ने जवाबी कार्रवाई करते हुए घेराबंदी कर बदमाशों को पकड़ लिया। सीओ रफीक अहमद के अनुसार पकड़े गए बदमाशों ने अपने नाम सन्नी पुत्र धर्मपाल (शामली), राहुल पुत्र फरेहपाल (गौतमबुद्धनगर), प्रदीप पुत्र लख्मीचंद और वीरेन्द्र गोस्वामी पुत्र मामचंद (पानीपत) और धीरज पुत्र ब्रह्मसिंह (मेरठ) बताए।
ये सामान हुआ बरामद
पुलिस का कहना है कि पकड़े गए बदमाशों के पास से लाल रंग की एक पोलो कार, जिसे उन्होंने नोएडा से लूटा था और चार तमंचे 315 बोर, चार खोखे 315 बोर, चार कारतूस जिंदा 315 बोर बरामद हुए हैं। एसपी सिटी ओमप्रकाश ने बताया कि शामली निवासी सन्नी इस गिरोह का सरगना है। यह लोग केवल महंगी लग्जरी गाड़ियों को ही निशाना बनाते हैं। रात के समय हाइवे और सुनसान सड़क पर यह गैंग गाड़ियों को ओवरटेक कर रोकते थे और लूट को अंजाम देकर फरार हो जाते थे।
आगे की स्लाइड्स में देखिए, लूट की बरामद कार और असलहों की तस्वीरें…
hin_Deva hin_Deva hin_Deva hin_Deva hin_Deva hin_Deva